##### Mgr. Jana Poláčiková

Veľa otázok padalo kto som, čo som, odkiaľ mám blízko folklóru a či to myslíme s deťmi až tak vážne....a prečo nie, spontánnosť ľudového spevu, prebudí každé srdiečko.

Prečo práve folklór?...

Ide mi predovšetkým o zachovávanie kultúrnych hodnôt, ich predávaniu z generácie na generáciu. No a kde inde začať, než práve u tých najmenších. Ďalším dôvodom, prečo práve táto téma je, že sama mám k folklóru veľmi blízko. Od malička, keď sme cestovali v aute mi moja mamička, ktorá tancovala v ľudovom súbore, spievala známe ľudové pesničky. Na Liptove odkiaľ pochádzame, v dedinke Liptovský Jamník sa spievalo, tancovalo pri každej príležitosti. Dvere každého domu boli otvorené, pre každého, kto prišiel s dobrou náladou. Ľudovou hudbou sa vítali malí novorodenci, blahoželali sme oslávencom, lúčili sa s chlapcami, ktorí išli na vojenčinu. Celá dedina tancovala na námestí na Fašiangy, aj Veľkú noc, kde oblievačka bola sprevádzaná spevom aj tancom.

Počas základnej školy som navštevovala ĽŠU spev a hru na harmonike. Neraz som sa hnevala, kým som preniesla zo Severu, kde som bývala do ĽŠU ťažkú harmoniku, na ktorú mám síce menej času, ale bez ktorej si teraz už neviem ani život predstaviť. Pesničky mi prinášali nielen zábavu, ale aj pocit uspokojenia a radosti.

Či to myslím vážne?....Áno myslím. Tam ale, kde ľudovú hudbu v domácnostiach počuť málo, je ťažšie podchytiť detičky. Je úžasné, keď Vy rodičia vítate niečo nové, vopred ďakujem za Vašu podporu pre vaše dieťa. Pred rokom zakričal na mňa z balkóna mladý muž, ktorý sa mi pripomenul ako chlapec zo škôlky, kde ho práve k ľudovej hudbe priviedli rodičia – ani jeden nemal hudobný sluch. Peťo dnes hrá na harmonike a má cez ľudový súbor blízko k  folklóru.

Aký prínos pre deti má ľudová hudba?....dalo by sa toho veľa vymenovať

V prvom rade utvára osobnosť dieťaťa

Vytvára priestor pre jeho vlastnú aktivitu

Rozvíja jeho zdravé sebavedomie

Otvára priestor pre oblasť zdravia

Správne dýchanie- správna výslovnosť, predchádzanie chorobám dýchacích ciest

Pohybová koordináciu – ktorá prispeje i k rozvoju športu ako napr. lyžovanie.

Držanie tela- deti rýchlo rastú, predchádzanie aj zakriveniu chrbtice

Pre prípravu detí nielen do školy ale aj do života sú potrebné

Počúvanie – každý z nás vie, aké je dôležité vedieť počúvať, čo kto hovorí

Sústredenie sa – deti sú vedené k opatrnosti, obozretnosti

Kolektívna činnosť – vedenie k vzájomnej pomoci, jednote

Prispôsobivosť- veľmi dôležitá pre život

Pohotové reakcie – pomáhajú v rýchlych reakciách

Zmysel pre rytmus – ľahšie sa deti učia

Radosť – prebúdza pohodu, pokoj, empatiu

Sebadisciplína, vytrvalosť aj zdravé sebavedomie – nadobúdané sú cez vystúpenia

Správna výslovnosť

Ako vznikol foklórny súbor „ČÍŽIČEK“ o.z.?...

Spolu s dcérami Luckou a Katkou, ktoré majú blízko k tancovaniu aj tvorbe choreografie sme prišli jedného dňa k tejto myšlienke. Viesť deti folkórnym duchom je náročné aj s časového hľadiska. Neprestávam však veriť, že sa nám otvoria opäť možnosti pokračovania v danej činnosti s deťmi. Mojím takým skromným prianím je aby sa táto práca stala motiváciou a inšpiráciou pre všetkých, ktorým nie je ľahostajná ľudová kultúra. Vopred ďakujem za seba i za Vaše deti, aj za veľkú podporu z Vašej strany.